b"\n_START_ARTICLE_\nGravi\xc5\xabra\n_START_PARAGRAPH_\nGravi\xc5\xabra (pranc. gravure nuo grave[u]r, 'rai\xc5\xbeyti, kurti reljef\xc4\x85') \xe2\x80\x93 grafikos meno r\xc5\xab\xc5\xa1is, viena poligrafijos technologij\xc5\xb3, kuomet i\xc5\xa1baigti k\xc5\xabriniai pristatomi kaip  atspaudai, atlikti \xc4\xafvairiomis giliaspaud\xc4\x97s ir i\xc5\xa1kiliosios spaudos technikomis. Gravi\xc5\xabr\xc5\xb3 atspaudai gaunami nuo metalini\xc5\xb3 spausdinimo form\xc5\xb3 \xe2\x80\x93 kli\xc5\xa1i\xc5\xb3 ir naudojami tira\xc5\xbeuoti atvaizdams skirtingais spausdinimo b\xc5\xabdais nuo j\xc5\xb3 reljefini\xc5\xb3 pavir\xc5\xa1i\xc5\xb3. Rai\xc5\xbeiniai gaminami su \xc4\xafspaustais arba i\xc5\xa1kiliais pie\xc5\xa1iniais.\n_START_SECTION_\nAtlikimo technikos\n_START_PARAGRAPH_\nGraviruojamas da\xc5\xbeniausiai plok\xc5\xa1\xc4\x8dias pavir\xc5\xa1ius, jame i\xc5\xa1rai\xc5\xbeant griovelius su r\xc4\x97\xc5\xbeimo \xc4\xafrankiu. Rezultatas gali b\xc5\xabti savaime dekoruotas objektas, kai i\xc5\xa1graviruojamas sidabras, auksas, plienas ar stiklas arba gali b\xc5\xabti vario ar kito metalo i\xc5\xa1kiliosios spaudos kli\xc5\xa1\xc4\x97, skirta atspausdinti paveiksl\xc4\x97liams ant popieriaus kaip spaudinius ar iliustracijas. \xc5\xa0ie vaizdai taip pat vadinami gravi\xc5\xabromis. Graviravimas yra vienas seniausi\xc5\xb3 ir svarbiausi\xc5\xb3 spausdinimo b\xc5\xabd\xc5\xb3. Tradicinius rai\xc5\xbeymo ir dekoravimo metodus tebenaudoja juvelyrai, stiklo dekoratoriai, ginklakaliai._NEWLINE_Kvalifikuoti graveriai atlieka graviravimo darbus su stakl\xc4\x97mis, specialiais rankiniais instrumentais ar \xc4\x97sdinimu su r\xc5\xabg\xc5\xa1\xc4\x8di\xc5\xb3 pagalba formuoja reljefin\xc4\xaf atvaizd\xc4\x85 ant \xc4\xafvairi\xc5\xb3 med\xc5\xbeiag\xc5\xb3 \xe2\x80\x93 metalo, plastmas\xc4\x97s, med\xc5\xbeio (ksilografija), stiklo, linoleumo (linorai\xc5\xbeinys). \xc5\xa0iais laikais graverio darb\xc4\x85 palengvina naudojami \xc5\xa1iuolaikiniai \xc4\xafrankiai \xe2\x80\x93 graviruojama kompiuterizuotomis stakl\xc4\x97mis, lazerio spinduliu, miniati\xc5\xabros gaminamos po mikroskopu. Ant metalo atvaizdams gauti naudojamos \xc4\xafvairios technikos: akvatinta (metalin\xc4\x97 kli\xc5\xa1\xc4\x97 apibarstoma kanifolija ir \xc4\x97sdinama azoto r\xc5\xabg\xc5\xa1timi), kalkografija (ant i\xc5\xa1rai\xc5\xbeyto pavir\xc5\xa1iaus dedama kalk\xc4\x97 ir apdirbama kar\xc5\xa1tu b\xc5\xabdu), mecotinta (rai\xc5\xbeinio kli\xc5\xa1ei naudojama gr\xc5\xabd\xc4\x97ta vario plok\xc5\xa1t\xc4\x97 ir i\xc5\xa1skaptuojamos \xc5\xa1viesiosios pie\xc5\xa1inio vietos), ofortas, sausoji adata (graviruojama su metalo adata) ir kt. \xc5\xbdinomos gravi\xc5\xabros, atliktos ant akmens, kard\xc5\xb3, str\xc4\x97li\xc5\xb3 antgali\xc5\xb3. Graveris atlikdamas darb\xc4\x85 naudojasi arba profesionalaus dailininko pie\xc5\xa1iniu, arba turi suk\xc5\xabr\xc4\x99s sav\xc4\x85j\xc4\xaf.\n_START_SECTION_\nIstorija\n_START_PARAGRAPH_\nGravi\xc5\xabrose buvo \xc4\xafam\xc5\xbeinami \xc4\xafvairiomis grafikos technikomis reprodukuoti vaizduojamojo meno k\xc5\xabriniai, ornament\xc5\xb3 kompozicijos, \xc5\xbeem\xc4\x97lapiai, knyg\xc5\xb3 iliustracijos. Daugelis sen\xc5\xb3j\xc5\xb3 meistr\xc5\xb3 vienam darbui sukurti naudojo ne vien\xc4\x85 metod\xc4\x85 atspaudams i\xc5\xa1gauti._NEWLINE_Viduram\xc5\xbei\xc5\xb3 Europoje meistrai u\xc5\xbesi\xc4\x97m\xc4\x97 metalo gamini\xc5\xb3 dekoravimu rai\xc5\xbeytais pie\xc5\xa1iniais ir u\xc5\xbera\xc5\xa1ais. Manoma, kad po to jie \xc4\x97m\xc4\x97 darytis \xc5\xa1i\xc5\xb3 darb\xc5\xb3 atspaudus atminimui. Taip i\xc5\xa1populiar\xc4\x97jo gravi\xc5\xabros, gaunamos i\xc5\xa1 varini\xc5\xb3 spausdinimo plok\xc5\xa1\xc4\x8di\xc5\xb3, skirt\xc5\xb3 perteikti meno vaizdus ant popieriaus. Gravi\xc5\xabr\xc5\xb3 meistrai i\xc5\xa1kilo Vokietijoje 1430-aisiais metais, netrukus \xe2\x80\x93 Italijoje. Daugelis ankstyv\xc5\xb3j\xc5\xb3 gravi\xc5\xabr\xc5\xb3 meistr\xc5\xb3 at\xc4\x97jo i\xc5\xa1 auksakali\xc5\xb3 amato. Pirmasis ir did\xc5\xbeiausias gravi\xc5\xabr\xc5\xb3 klest\xc4\x97jimo laikotarpis buvo ma\xc5\xbedaug nuo 1470 iki 1530 m. su tokiais meistrais, kaip Martin Schongauer, Albrecht D\xc3\xbcrer ir Lucas van Leiden._NEWLINE_XVII - XVIII a. reprodukavimo tikslais buvo sukurta \xc4\xafvairi\xc5\xb3 grafikos technik\xc5\xb3. Sud\xc4\x97tinga gravi\xc5\xabr\xc5\xb3 rai\xc5\xbeymo technika \xc4\x97m\xc4\x97 u\xc5\xbeleisti viet\xc4\x85 ofortui, kuris buvo meninink\xc5\xb3 lengviau \xc4\xafsisavinamas. Ta\xc4\x8diau daugelis spaudini\xc5\xb3 apjung\xc4\x97 abi technologijas. Ofortas da\xc5\xbenai buvo derinamas su akvatinta, mink\xc5\xa1tuoju laku, vario rai\xc5\xbeinio, kitomis technikomis, siekiat gravi\xc5\xabrai suteikti nauj\xc5\xb3 ypatybi\xc5\xb3, pvz., pary\xc5\xa1kinti ton\xc5\xb3 \xc4\xafvairov\xc4\x99. Jei sausosios adatos gravi\xc5\xabrose vyravo br\xc5\xabk\xc5\xa1niai, tai laipsni\xc5\xa1ki \xc5\xa1viesos ir \xc5\xa1e\xc5\xa1\xc4\x97li\xc5\xb3 per\xc4\x97jimai buvo padaromi naudojant i\xc5\xa1rai\xc5\xbeytos spaudos formos \xc4\x97sdinim\xc4\x85 cheminiu b\xc5\xabdu. Nors Rembrandto spaudiniai paprastai d\xc4\x97l patogumo vadinami ofortais, i\xc5\xa1 tikr\xc5\xb3j\xc5\xb3 daugelis i\xc5\xa1 j\xc5\xb3 i\xc5\xa1pildyti rai\xc5\xbeymo ir sausosios adatos technikomis ar tiesiog be j\xc5\xb3. _NEWLINE_Iki fotografijos atsiradimo dauguma gravi\xc5\xabr\xc5\xb3 buvo gaminamos komercin\xc4\x97ms iliustracijoms."